নজরুল মঞ্চ থেকে রাজভবন যেতে একবার মুখ্যমন্ত্রী মমতা বন্দ্যোপাধ্যায়ের গাড়িতে উঠে পড়েছিলেন বাবুল। ভিক্টোরিয়া মেমোরিয়ালের সামনে গাড়ি থেকে নেমে ঝালমুড়িও খেয়েছিলেন ‘দিদি’র সঙ্গে। তা নিয়ে নিজের দল বিজেপি-র মধ্যেই সমালোচনার মুখে পড়েছিলেন তিনি। 
তার পর গঙ্গা দিয়ে বয়ে গেছে অনেক জল। সোমবার সেই গঙ্গার নীচ দিয়ে ইস্ট-ওয়েস্ট মেট্রোর টানেল খোঁড়ার কাজ শুরু হওয়ার দিন সেখানে উপস্থিত কেন্দ্রীয় মন্ত্রী বাবুল সুপ্রিয়। এখন আর তিনি নগরোন্নয়ন মন্ত্রকের দায়িত্বে নেই, তবু এই মেট্রোর অনেকটা কাজের তদারকির যুক্ত ছিলেন বাবুল। সোমবার সুড়ঙ্গে ঢুকে সেই কাজই পরিদর্শন করলেন তিনি।

বাইরে বেরিয়ে বাবুল সাংবাদিকদের বোঝালেন, দিদির সঙ্গে ঝালমুড়ি খেয়ে ইস্ট-ওয়েস্ট মেট্রোর কী উপকার হয়েছে। তিনি বলেন, ‘বিখ্যাত ঝালমুড়ি খাওয়ার সময়ে দিদির সঙ্গে যে আলোচনা হয়েছিল, তার পরেই দত্তাবাদ থেকে আরম্ভ করে বিভিন্ন জায়গায় দখলদারদের সরিয়ে জায়গা খালি করে দেওয়া হয়েছে। দত্তাবাদের কাছে ৩৬৫ মিটার জায়গায় ব্রিজ বাকি রয়েছে। সেখানে বাসিন্দাদের জন্য বাড়ি তৈরি হয়ে গেছে। ওদেরকে সরিয়ে দিলেই ব্রিজটি তৈরি হতে কোনও সমস্যা হবে না।’

ইস্ট-ওয়েস্ট মেট্রোর কাজে রাজ্য সরকারের যথেষ্ট সহযোগিতা যে পাওয়া গিয়েছে, তা স্বীকার করে নিয়েছেন কেন্দ্রীয় মন্ত্রী। কিন্তু রাজ্য সরকারের দাবি মেনেই যে মেট্রোর লাইনের নকশা বদল করতে হয়েছে, তা-ও জানিয়েছেন বাবুল। এর ফলে মেট্রোর লাইন তৈরির খরচও বেড়ে গেছে। প্রায় দ্বিগুণ হয়ে গিয়েছে বাজেট।

বাবুল বলেন, ‘রাজ্য সরকারের কাছে সহযোগিতা পাওয়া গিয়েছে। তবে রাজ্য সরকারও যে রিঅ্যালাইনমেন্টের প্রস্তাব দিয়েছে, তা মেনে চলতে গিয়ে খরচ অনেক বেড়েছে। প্রায় ২ কিলোমিটার বেশি নির্মাণ করতে হচ্ছে।’

আর্কিওলজিক্যাল সার্ভে অফ ইন্ডিয়ার নিয়ম অনুযায়ী হেরিটেজ বাড়ির সামনে দিয়ে কোনও সুড়ঙ্গ খোঁড়া যায় না। মেট্রোর লাইন দু’টি সিনাগগ ও কারেন্সি বিল্ডিং-এর সামনে দিয়ে যাচ্ছে। তবে তার জন্য খড়্গপুর আইআইটির বিশেষজ্ঞরা মাটি পরীক্ষা করে তাঁদের রিপোর্ট জমা দিয়েছেন। তা দেখিয়েই বিশেষ অনুমতি নেওয়া হবে বলেও জানিয়েছেন বাবুল।